Metsäjätti Stora Enso kertoo aloittavansa yt-neuvottelut Oulun tehtaan henkilöstön kanssa suunnitelmistaan muuntaa Oulun tehdas paperinvalmistuksesta kraftlainerin valmistukseen. Samalla suljettaisiin paperikone numero 6 sekä arkittamo.

Suunnitellun muutoksen arvioidaan johtavan enintään 400 työpaikan vähenemiseen. Stora Enson hallitus tekee päätöksen mahdollisesta muutoshankkeesta vuoden 2019 ensimmäisellä vuosipuoliskolla, yt-neuvottelujen päätyttyä, yhtiö kertoi maanantaina kello 10.

Stora Enso ilmoitti kesäkuussa 2018 arvioivansa mahdollisuuksia muuttaa Oulun tehdas valmistamaan pakkauskartonkia nykyisen hienopaperituotannon sijaan. Alkuperäisissä suunnitelmissa arvioitiin kahden paperikoneen muuttamista kartongin valmistukseen sopivaksi.

Kannattavuusselvityksen teon jälkeen suunnitelma tarkentui niin, että tässä vaiheessa vain toinen paperikoneista muutetaan ja toinen suljetaan.

– Yhdenkin linjan muuttaminen on iso ja moniulotteinen prosessi, sanoo Stora Enson Paper-divisioonan viestintäjohtaja Liisa Nyyssönen.

Yhtiö pitää auki mahdollisuuden, että suljettava paperikone muutettaisiin kartonkituotantoon sopivaksi. Tämä sisältyy myös maaliskuussa jätettävään ympäristölupahakemukseen. Mitään päätöstä toisesta linjasta ei kuitenkaan vielä tehdä.

– Haluamme pitää mahdollisuuden avoinna, mutta se vaatii oman päätöksentekoprosessin, Nyyssönen sanoo.

Lue myös: Pääluottamusmies: "Valtava järkytys"

Stora Enso tekee muutoksia Oulun tehtaan tuotantoon päällystetyn hienopaperin kysynnän hiipumisen vuoksi.

– Yritämme löytää sellaista vaihtoehtoa, joka mahdollistaisi Oulun tehtaan tuotannon jatkumisen pitkälle tulevaisuuteen, Nyyssönen sanoo.

Siihen, mitä Stora Enson Oulun tehtaalle tapahtuu, jos yhtiön hallitus ei hyväksy muutoshanketta, Nyyssönen ei ota kantaa.

Yt-neuvottelut aloitetaan 25. maaliskuuta. Niiden piiriin kuuluu koko Stora Enso Oulu Oy:n henkilöstö, noin 600 henkilöä. Neuvottelut perustuvat tuotantosuunnan muutossuunnitelmaan ja niissä sovitaan organisaatiorakenteista, toiminnoista, resursseista ja työtehtävistä investoinnin toteutuessa. Neuvottelujen odotetaan kestävän vähintään kuusi viikkoa.



Päätöksiä mahdollisesta tuotantosuunnan muutoksen toteuttamisesta tai henkilöstön vähentämisestä ei tehdä ennen kuin yt-neuvottelut on viety päätökseen.

Paperin tuotanto jatkuu nykyisellään Oulussa ainakin syksyyn 2020 asti. Myös mahdolliset irtisanomiset tapahtuisivat vasta tämän jälkeen.

Yhtiön mukaan mahdollisen investoinnin on arvioitu olevan noin 350 miljoonaa euroa vuosien 2019–2021 aikana. Alkuperäisessä kannattavuusselvityksessä investoinnin arvioitiin olevan 700 miljoonaa euroa.



Mahdolliseen investointiin kuuluu kraftlainerilinja, jonka vuosituotantokapasiteetti on 450 000 tonnia, sellutehtaan ja kuivauskoneen uudistaminen ruskean sellun valmistukseen ja myös investointeja, joilla pienennetään tehtaan ympäristövaikutuksia.



Juttua muokattu kello 10.51. Lisätty viestintäjohtaja Liisa Nyyssösen kommentit.